
	1.
	MK sēdes protokollēmuma projekts
4. Atzīt par aktualitāti  zaudējušiem Ministru kabineta 2021.gada 14.decembra protokollēmuma Nr. 80 71. § 2.-5.punktus.
	Iebildums
Saskaņā ar Eiropas Parlamenta un Padomes 2021. gada 6. oktobra Regulas (ES) 2021/1755, ar ko izveido Brexit korekcijas rezervi (turpmāk - regula 2021/1755) 14. pantu dalībvalstīm ir jāveic visi nepieciešamie pārvaldības un kontroles pasākumi, lai aizsargātu Eiropas Savienības finanšu intereses. Atbilstoši minētajai regulai, 2021.gada 14.decembra Ministru kabinets (protokols Nr. 80 71. §,) apstiprināja informatīvo ziņojumu "Par Brexit korekcijas rezervi", kā arī noteica atbildīgās iestādes par finanšu iemaksu pārvaldību, revīziju un kontroli.
Protokollēmuma projekta 4. punkts paredz atzīt par aktualitāti zaudējušiem Ministru kabineta 2021.gada 14.decembra protokola Nr. 80 71. § 2.-5.punktu. No tā izriet arī, ka Latvijā vairs nebūs noteikta iestāde, kuras kompetencē ir protokola Nr. 80 71. § minētie regulas 2021/1755 pārvaldības u.c. pasākumi.

Vēršam uzmanību, ka regulas 2021/1755 14.pants joprojām ir spēkā. Tāpat no informatīvā ziņojuma izriet, ka priekšlikums grozījumiem  Eiropas Parlamenta un Padomes 2021. gada 12. februāra Regulā (ES) 2021/241, ar ko izveido Atveseļošanas un noturības mehānismu, kuri paredzēs iespēju pārcelt visu dalībvalsts provizorisko piešķīrumu vai daļu no Brexit korekcijas rezerves uz Atveseļosanas un noturības mehānismu, vēl ir pieņemšanas procesā. No iesniegtā informatīvā ziņojuma arī nav viennozīmīgi secināms, ka Brexit korekcijas rezerves finansējuma apgūšana Latvijā tiek pilnībā pārtraukta.

Ievērojot minēto, lūdzam izvērtēt un skaidrot, vai šobrīd tiešām ir pamatoti atzīt par aktualitāti zaudējušiem visus protokollēmuma projekta 4.punktā norādītos Ministru kabineta 2021.gada 14.decembra protokollēmuma Nr. 80 71. § punktus. Jāatzīmē, ka informatīvā ziņojuma projektā šāds pamatojums sniegts tikai par protokola Nr. 80 71. § 5.punktu.

Nepieciešamības gadījumā lūdzam precizēt protokollēmuma projektu un informatīvo ziņojumu.

	Priekšlikums
Ierosinām precizēt informatīvo ziņojumu atbilstoši juridiskās tehnikas prasībām, ievērojot, ka saīsinājumus piesaka pirmajā vietā juridiskajā tekstā, kur lietots attiecīgais saīsināmais jēdziens vai termins. Tāpat pieteiktie saīsinājumi konsekventi lietojami tālāk dokumenta tekstā. Minētais attiecas tostarp uz nepieteikto saīsinājumu "Savienība", "BKR regula" un "Regula Nr.1303/2013".

	Priekšlikums
Tiesiskās skaidrības nolūkos aicinām precizēt informatīvajā ziņojumā izmantotās atsauces uz Eiropas Savienības tiesību aktiem, ņemot vērā, ka atsaucē uz Eiropas Savienības tiesību aktu norāda izdevēju institūciju (Komisija, Padome, Eiropas Parlaments); tiesību akta pieņemšanas datumu; tā veidu (regula, direktīva, lēmums); numuru un nosaukumu atbilstoši tiesību akta nosaukumam latviešu valodā EUR-Lex datu bāzē. 

